**О Б Щ И Н С К И С Ъ В Е Т - Б О Р О В А Н**

3240 Борован, ул. „Освобождение" №1, тел.: (09147) 9404,

www. borovan.bg; obs-borovan@abv.bg


**П Р О Т О К О Л**

 **№ 3**

Днес**, 27.12.2024 г**. /петък/, в Заседателната зала на Общински съвет – Борован, ул.“ Освобождение“ №1 се проведе заседание на Обща комисия към Общински съвет - Борован, мандат 2023 – 2027 г.

Заседанието започна в **13:00** часа.

Присъстват – 13 общински съветника.

**На заседанието присъстваха още:**

Иван Костовски – Кмет на Община Борован,

Илияна Петрова – Заместник- кмет на Община Борован,

Таня Петкова – Секретар на Община Борован,

Галя Христова – Главен експерт „Благоустройство и екология“,

Жители на Община Борован.

Заседанието се откри и се ръководи от Председателя на ОбС - Борован Ивайло Букерешки, в съответствие с чл. 52, ал. 1 от Правилника за организацията и дейността на ОбС – Борован, неговите комисии и взаимодействието му с общинската администрация, мандат 2023 – 2027 г. /**Правилника**/.

**По т. 1 от дневния ред:** **Отчет на Кмета на Община Борован за изпълнение на решенията на Общински съвет – Борован за периода второ шестмесечие на 2024 година / м. юли – м. ноември 2024 г./.**

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

**По т. 2 от дневния ред:** **Предложение от Ивайло Букерешки – Председател на Общински съвет – Борован, относно:** Проект на Правилник за изменение и допълнение на „Правилник за организацията и дейността на Общински съвет – Борован, неговите комисии и взаимодействието му с общинската администрация, мандат 2023 – 2027 г.“.

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

**По т. 3 от дневния ред: Предложение от Иван Костовски – Кмет на Община Борован, относно:** Допускане и направа на Подробен устройствен план (ПУП) с вх- № ЗТСУ-417 от 14.11.2024 г. от Ахмед Абделрахман Салем за обособяване на урегулиран поземлен имот за Обществена баня на един етаж, находяща се в у.п.и.І-616, кв.1 по плана на с. Борован.

Г-н Ивайло Букерешки даде думата за мнения и становища.

Г-н П. Петров отправи запитване каква е целта на Предложението, като по времето на г-н П. Цветковски като кмет на Община Борован, се е оказало, че земята под сградата не е била дадена на собственика.

Г-н И. Костовски в отговор поясни, че г-н Салем търси адекватен отговор, тъй като назад във времето е бил „излъган“. Г-н Костовски заяви, че е организирана среща между г-н Салем и архитекта на общината, след която последният е на мнение, че е възможно описаното в Предложението да се осъществи; г-н Нанков – архитект към Община Борован – е заявил, че тези документи са били подготвени и преди, но по една или друга причина, намерението не е било осъществено. Собственикът е имал инвестиционни намерения тогава, които сега би могъл да довърши, ако желае, след като бъде изготвен ПУП на описания имот.

Г-н Салем твърди, че когато е закупил сградата, му е било обещано, че всичко ще бъде направено, а после е бил отлагано и отлагано във времето, разясни г-н Костовски, като добави, че не е присъствал на тези срещи в миналото и не би могъл да каже какво се е случило тогава; но сега решението е на Общински съвет – ако съветниците решат, биха могли да дадат тази възможност на собственика, а ако не – всичко ще остане така, както е било досега, вече 20 години.

Г-н И. Костовски добави, че г-н Салем е собственик и на маслобойната в с. Борован, и на „Мара Врачанка“, като поясни, че е извършено почистване около „Мара Врачанка“ за сметка на общината, за което е представил фактура на г-н Салем за 8300 лв., от които до настоящия момент собственикът е изплатил обратно на общината 1000 лв.

**По т. 4 от дневния ред: Предложение от Ивайло Букерешки – Председател на Общински съвет – Борован, относно:** План за работа на ОбС – Борован за първо шестмесечие на 2025 г.

Г-н Ивайло Букерешки даде думата за мнения и становища, като припомни, че Планът е отворен документ, може да се допълва и променя по всяко време.

Не постъпиха изказвания от страна на общинските съветници.

**По т. 5 от дневния ред: Предложение от Иван Костовски – Кмет на Община Борован, относно: „**Годишна програма за развитие на читалищната дейност в Община Борован през 2025 година“.

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

**По т. 6 от дневния ред: Докладни записки**

* **Докладна записка от Иван Костовски - Кмет на Община Борован, относно:** Бракуване на движими вещи – общинска собственост.

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

* **Докладна записка от Иван Костовски – Кмет на Община Борован, относно:** Кандидатстване на Община Борован с проектно предложение по процедура чрез директно предоставяне на безвъзмездна финансова помощ BG05SFPR002-2.012 „Иновативни здравно – социални услуги“ по Оперативна програма „Развитие на човешките ресурси“ 2021 – 2027.

Г-н Ивайло Букерешки даде думата за мнения и становища.

Г-н И. Костовски направи предложение думата да бъде дадена на г-жа И. Петрова – Заместник- кмет на Община Борован, тъй като този проект е съществувал и преди, но сега много неща са променени, включително и названието му.

Г-н И. Букерешки даде думата на г-жа И. Петрова.

Г-жа И. Петрова поясни, че това е продължение на т.нар. проект „Грижа в дома“; като 89549 лв – за дейност 1 и 2 – „Предоставяне на самото обслужване на възрастните хора“, и „Провеждане на специализирани обучения на екипите и супервизия“; и 9000 лв. – за социалния статус на потребителите („Предоставянето на услугите за едно лице“). По така представения бюджет, максимумът за Община Борован е 3700 лв. на месец, а по този начин можем да назначим двама човека. Г-жа Петрова разясни, че предложението на общината е (зависи от решението на Общински съвет – дали ще бъде дадено разрешение на общината да кандидатства) да се назначат 4 човека за ч-те населени места, с по 4 часа работно време, за да може да се обхванат всички потребители във всяко от населените места. Според процедурата, която предоставя две скали за оценяване на потребностите на потребителите, голяма част от тях ще отпаднат (към момента са 42-ма). На заключителната конференция на домашните помощници се е установило, че 10 са потребителите, които изцяло се нуждаят от услугата. Останалите няма да се възползват от тази услуга, тъй като нямат тази потребност; ако имат друга потребност, ще бъдат насочени към друг вид услуга, като личен, или социален асистент. Няма как да се назначи един човек в с. Борован на 8 часа, и той да обслужи и потребителите в с. Добролево, разясни г-жа Петрова. Г-жа Петрова заяви, че може да предостави на общинските съветници скалите, по които се оценяват потребностите. Г-жа Петрова заяви, че е отворена за въпроси, мнения и различни предложения, ако общинските съветници имат такива.

* **Докладна записка от Иван Костовски – Кмет на Община Борован, относно:** Нова Наредба за условията и реда за записване, отписване и преместване в общинските детски градини в Община Борован

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

* **Докладна записка от Иван Костовски – Кмет на Община Борован, относно:** Приемане на План-сметка за приходите и разходите за събиране и транспортиране на битови отпадъци, третиране на битови отпадъци в съоръжения и инсталации и поддържане на чистотата на териториите за обществено ползване в населените места на Община Борован за 2025г.

Г-н Ивайло Букерешки даде думата за мнения и становища.

Г-н И Костовски поясни, че е казвал и преди, че този момент ще настъпи. В други общини таксата „Битова смет“ минава 50 % , а държавата не дава право на общината да дофинансира тази такса. До момента План – сметка в Община Борован не е изготвян, а след като евентуално се приеме от Общински съвет, ще е необходимо да се изготви и Наредба. Към тази година не може да се увеличи таксата, а статистиката сочи, че същата не е увеличавана от 2008 г. Размерът на таксата е между 10 и 15 лева (1 к. цигари). Държавата прави неща, за които общината не е подготвена и няма да допусне дофинансиране на изхвърлянето на битовия отпадък. С помощта на общинските съветници, ще бъдат предотвратени някои проблеми, а също така общината ще разполага и с нови контейнери и нов камион, но и това няма да реши проблема с отпадъците напълно, тъй като същите се увеличават, необяснимо защо. Г-н Костовски заяви, че за 2019 г. отпадъкът е бил 730 т, а след Ковид-19, увеличаването на смъртността и намаляването на раждаемостта - за 2023 г. – почти 1000 т. Г-н Костовски поясни, че се надява намерението му за по- голяма гъстота на контейнерите да намали нерегламентираните сметища, като са заложени допълнителни 311000 лв. като дофинансиране за почистването на последните, но разликата между извозването на 30 камиона и 5 камиона е осезаемо голяма. Г-н Костовски поясни, че е трудно да се вземе решение кое е по- правилно да се регламентира – таксата да се определя на килограм изхвърлен отпадък, или на брой жители в общината, като последното ще създаде проблеми за жителите,чиито постоянен и настоящ адрес са различни, тъй като те ще трябва да платят тази такса и на двата адреса. Г-н Костовски заяви, че „от нас зависи“ информацията да бъде правилно поднесена на гражданите, а не просто да им се налагат високи такси; но и таксата от 10 – 15 лв е, твърде недостатъчна.

Г-н Костовски добави, че би желал в с. Борован да има едно малко сметище, но няма такова; затова трябва отпадъците постоянно да се извозват на Оряхово, където има часови график – до 14:30 ч., и често се получават „аномалии“ поради неизхвърлени контейнери. Проблемът с нерегламентираните сметища е много голям. Увеличаването на таксата е директива, а не е инициатива на Кмета, поясни г-н Костовски, и добави, че не би могло да се увеличи с 1 стотинка, а не би желал разликата да е „шокова“; според него би било поетапно да се увеличава – малко през 2025 г., още малко през 2026 г. Г-н Костовски заяви, че е отворен за различни предложения, които винаги би изслушал и подкрепил, тъй като това е проблем на цялото общество.

Г-н И. Букерешки заяви, че по- добрият вариант според него е таксата да се определя на килограм отпадък; и добави, че не може десет души, живеещи в една къща, да изхвърлят примерно 50 кг отпадък, а други двама от друга къща - 2 тона. Освен това, поясни г-н Букерешки, контейнерите са малко, дано да има повече бройки, защото ще има хора, за които няма да има поставен наблизо контейнер, а ще бъдат длъжни да платят такса, което не е съвсем редно.

Г-н С. Георгиев отправи запитване какво ще се случи с нерегламентираните сметища, ако таксата е на кг отпадък, като сам даде отговор, че броят им ще се увеличи, само и само хората да не си платят таксата. Ние сме добросъвестни, заяви г-н Георгиев, но има хора, които ще решат проблема, като променят мястото на нерегламентираните сметища в друга падина, например.

Г-н И. Букерешки заяви, че този проблем съществува и сега.

Г-н И. Костовски заяви, че изхвърлянето на отпадъка струва около 411 000 лв. Ако се вземе решение таксата да се определя според брой жители, тогава за Община Борован с население около 5200, таксата би трябвало да е 80 лв.; поне тази година да вдигнем таксата, защото държавата няма да ни чака още дълго. Г-н Костовски поясни, че е отворен за предложения, тъй като не би желал да налага своето мнение, като припомни, че всички ние сме граждани на общината, и всеки от нас също изхвърля отпадъци, а недоволни граждани ще има винаги.

Г-н С. Симеонов отправи запитване колко пари са необходими на година за почистването на нерегламентираните сметища.

Г-н Костовски в отговор поясни, че за 2024 г. са похарчени 25 000 лв., а за 2025 г. са заложени 31 000 лв.

Г-н С-. Симеонов отправи запитване дали е възможно да се назначат двама души на работа в общината, които да следят за изхвърлянето на отпадъци в нерегламентирани сметища и на провинилите се да им се наложат глоби, от които глоби ще се изплащат заплатите на назначените за това отговорници.

Г-н Костовски в отговор поясни, че такава практика е имало и преди; но за съжаление, ако се назначат хора да пазят на гарата, което е най- голямото нерегламентирано сметище в с. Борован, веднага ще се образува подобно на друго място; също, ако се назначат двама в с. Борован, ще трябва да се назначат и двама в с. Малорад, и по един в с. Добролево и в с. Нивянин.

Г-н С. Симеонов поясни, че става дума за един или двама души, които да обикалят селата, а не да стоят на едно място; а когато заловят някого, той ще заплати за всички. Г-н Симеонов заяви, че трябва да има някакъв ред; би могло да се наложи глоба в размер на 10 000 лв. за един камион отпадък, изхвърлен от фирма, тъй като това е различно от един чувал отпадък.

Г-н Костовски заяви, че напълно подкрепя идеята на г-н Симеонов, но първо трябва да се приеме План- сметката, а след това да се изготви наредба, в която да се регламентира какво и как да се прави, какви глоби ще се предвиждат и какво ще следва като наказание.

Г-н М. Диловски отправи запитване кой ще се наеме да работи такава работа, след като всички в общината се познаваме, и кой кого ще „издаде“ като нарушител, за да бъде глобен с 10 000 лв.

Г-н Симеонов отправи запитване към г-н Диловски какво според него би могло да се направи.

Г-н Диловски отправи запитване към г-н Симеонов откъде този някой ще вземе тия 10 000 лв. да ги даде.

Г-н Симеонов заяви, че в такъв случай този някой няма да изхвърля отпадъци на нерегламентирано сметище.

Г-н Костовски поясни, че Община Борован не би могла да налага глоби в такъв размер, а за да може да събира такива, те не би трябвало да надвишават 200 – 300 лв.; но ако държавата реши да помогне, би могло да се укаже, че няма да е възможно да подмениш документ кат лична карта, или шофьорска книжка, ако имаш неплатени глоби, или данъци. Г-н Костовски заяви, че г-н Симеонов е напълно прав по отношение на идеята, че трябва правилно да се обясни на хората, че не може да се изхвърлят отпадъците където и да е, тъй като това пак ще натовари техните джобове; и за това общинските съветници биха могли да помогнат на хората да разберат, че общината пак ще трябва да го изчисти, за което се изразходват средства, с които биха могли да се направят други неща.

Г-н П. Петров заяви, че проблемът е в контейнерите, тъй като капаците им са счупени, много от тях са пробити, отпадъците стоят на улицата.

Г-н Костовски припомни, че преди малко е пояснил, че закупуването на 160 контейнери е одобрено от Общински съвет, те ще се наредят на по- гъсто, счупените ще се подменят и ще се бракуват, и тогава ще се провери от колко още се нуждае общината за постигане на необходимата гъстота, което предполага намаляването на нерегламентираните сметища.

Г-н П. Петров отправи запитване кога ще се случи това.

Г-н Костовски в отговор заяви, че ще стане факт след 10 януари. Контейнерите за твърдия отпадък идват от Германия, а тези за тревата – от Гърция, платени са; в общината има карта, по която ще се разпределят, за да има по- голяма гъстота; номерирани са, известни са проблемните контейнери и техните места.

* **Докладна записка от Иван Костовски – Кмет на Община Борован, относно:** Предоставяне безвъзмездно за управление за срок от 10 /десет/ години на част от имот – публична общинска собственост, представляваща стая № 18 с площ от 11,82 кв.м. на І-вия етаж и три стаи – стая № 21 с площ от 9,92 кв.м., стая № 22 с площ от 9,86 кв.м. и стая № 23 с площ от 15,40 кв.м., на ІІ-рия етаж на масивна двуетажна сграда „Счетоводство“, находяща се4 в УПИ І, кад. № 1565 в кв. 1 по плана на с. Борован, актувана с АПОС № 719/ 30.11.1994 г., за нуждите на Дирекция „Социално подпомагане“ – Бяла Слатина, ИРМ с. Борован.

Г-н Ивайло Букерешки даде думата за мнения и становища.

Не постъпиха изказвания от страна на общинските съветници.

**По т. 7 от дневния ред: Организационни.**

**По т. 8 от дневния ред: Молби.**

Не постъпиха молби от общинските съветници.

**По т. 9 от дневния ред: Питания.**

Не постъпиха питания от страна на общинските съветници.

Поради изчерпване на дневния ред, заседанието бе закрито в 13:37 часа.

**ИВАЙЛО БУКЕРЕШКИ**

*Председател на Общински съвет - Борован*

Изготвил: И. Александрова

*Гл. специалист към Общински съвет - Борован*